Birthe Rønn Hornbech (V), 1998-04-14:
Som det allerede er sagt, er det en gammel kending at diskutere Schengensamarbejdet, og specielt med det forslag til vedtagelse, som forslagsstillerne nu har fremsat, er der god grund til at sige, at Schengensamarbejdet jo først og fremmest tilsigter at gøre det lettere for de lovlydige, samtidig med at jeg skal minde om, at der i særlige ekstraordinære tilfælde er mulighed for at lukke grænserne.
Men jeg synes - sagt til hr. Behnke - at det er rimeligt, at vi også minder hinanden om, at i dag, hvor der er paskontrol, kommer der asylansøgere ind til Danmark uden om grænsestationen.
Naturligvis, for hvis man kommer fra et sikkert land, stiller man sig ikke op ved paskontrollen og siger, at man gerne vil søge asyl, fordi Danmark er et bedre land.
Sådan foregår det ikke i dag, og derfor er det skrækkampagne, der føres fra Fremskridtspartiets side.
Det er, som det allerede er gennemgået af indenrigsministeren, sådan, at Schengenaftalen ikke giver asylsøgere mulighed for lovligt at rejse rundt
, og anerkendte flygtninge kan kun opholde sig i de andre lande i op til tre måneder.
Men det, som hr. Behnke er inde på, er da rigtigt.
Vi får mange, som ikke vil fortælle, hvor de kommer fra, men det skal jo løses ad anden vej.
Der er forskellige muligheder for stramninger i den danske lovgivning, sådan som vi også har påpeget det, bl.a. mulighed for at sende de pågældende tilbage til sikre områder i den verdensdel, hvorfra de kommer, ved aftaler med de lande.
Den mulighed mener vi stadig væk der er.
Det har bare ikke noget at gøre med det, som vi diskuterer her i dag.
Som det også er sagt af den tidligere ordfører, så står vi også bag Dublinkonventionen, som vi lagde meget vægt på at få gennemført i VK-regeringens tid.
Den fastslår, hvem der har ansvaret for den enkelte asylsøger.
Men det er da også rigtigt, som forslagsstillerne siger, at den selvfølgelig ikke kan bruges 100 pct.
Der er uidentificerede asylsøgere, som vi ikke kan gøre andet med end at opbevare dem, sådan som de gældende regler er, men disse regler ønsker vi altså nationalt ændret.
Jeg mener også, det er vigtigt at nævne, at asylshopping - for nu at bruge den tidligere indenrigsministers udtryk - har vi sammen med regeringen fået strammet ganske gevaldigt op på igennem årene.
Specielt har vi været meget optaget af at presse regeringen til at stramme fingeraftryksreglerne, som hr. Tom Behnke vil kunne huske skete sidste år, og vi venter selvfølgelig med længsel på, at Eurodac for alvor bliver til noget.
Der er i øvrigt sagt meget under den forrige forespørgsel om EU-samarbejdet og om det forslag til vedtagelse, som Venstre også står som forslagsstiller til, og som jeg kan henvise til.
Jeg vil godt sige rent ud, da forespørgerne nu forudsætter, at forespørgslen alene drejer sig om anerkendte flygtninge, og da man er meget optaget af omkostningerne, at vi vedkender os flygtningekonventionen.
Vi vedkender os også, at der er nogle, vi ikke kan sende tilbage, og vi vedkender os, at der bliver nogle omkostninger, som måske heller ikke oprindeligt har været tilsigtede med flygtningekonventionen, fordi der er nogle, der bliver bedre og bedre til at udnytte reglerne.
Vi har skrevet under på flygtningekonventionen, og der er hensyn, som vi i Venstre ønsker at tage i den anledning.
Men vi finder fortsat, at reglerne i udlændingeloven bør strammes ganske gevaldigt, og det får vi jo lejlighed til at diskutere om ganske kort tid.
Med disse bemærkninger kan jeg så sige, at vi vil stemme imod det forslag til vedtagelse, der er fremsat.